Cosatu-staking: Hierdie optogte vir vandag beplanCosatu se hoofkantoor in Johannesburg. Foto: Twitter via @_cosatu Cosatu-lede sal Woensdag aan ŉ landwye staking teen staatskaping, werksverliese en korrupsie in die private en openbare sektor deelneem. Cosatu het verlede maand die staking aangekondig en beklemtoon dit gaan spesifiek oor korrupsie en staatskaping en is nie ŉ eis dat pres. Jacob Zuma moet bedank nie. Verskeie protesoptogte sal oor die land gehou word en memorandums sal by verskeie staats- en private kantore oorhandig word. Van die eise wat in hierdie memorandums vervat sal word, sluit onder meer in dat staatskaping en plundering van openbare fondse aan die lig gebring moet word, behuising vir staatsdienswerkers, algehele afskaffing van arbeidsmakelaars en die volle inwerkingstelling van die Nasionale Gesondheidsversekeringskema (NHI). Die volgende optogte is vir vandag beplan: Gauteng: In Johannesburg sal Cosatu-lede om 10:00 by Cosatu Huis in Braamfontein bymekaarkom van waar hulle na die kantore van Herman Mashaba, burgemeester van Johannesburg, die departement van arbeid, die Kamer van Mynwese, FNB en die premierskantoor sal stap. Paaie rondom Cosatu se hoofkantoor sal vir verkeer gesluit wees. KwaZulu-Natal: In Durban sal stakers by King Dinuzulu Park (Botha Park) bymekaarkom van waar hulle na die middestad sal beweeg om ŉ memorandum aan die premierskantoor te oorhandig. Oos-Kaap: In die Oos-Kaap word optogte in Oos-Londen, Mthatha, Queenstown en Port Elizabeth beplan. In Oos-Londen sal Cosatu-lede by die Noordeinde-stadion bymekaarkom en van daar af na die stadsaal stap om ŉ memorandum te oorhandig. In Mthatha sal die optog strek vanaf Freedom Square tot by die departement van arbeid se kantoor. Stakers sal in Queenstown by die binnenshuis-sportsentrum in Mdantsane bymekaarkom en van daar na die kantoor van die departement van arbeid en die polisiestasie stap. In Port Elizabeth sal die optog van die Nangoza Jebe-saal in New Brighton 2 tot by die Vuyisile Mini Square in die sakesentrum strek. ‘n Vorige optog deur Cosatu. Foto: Twitter via @_cosatu Limpopo: ŉ Optog word in Polokwane beplan waar optoggangers by SABC Park bymekaar sal kom en na die kantore van Shoprite, Anglo Platinum en die premier sal stap om memorandums te oorhandig. Wes-Kaap: Betogers sal in Keizersgrachtstraat in Kaapstad bymekaarkom voor hulle na die Passasierspooragentskap (Prasa), die provinsiale regering en die parlement se kantore sal opruk om memorandums te oorhandig. Noordwes: Betogers sal by Montshiwa-stadion in Mafikeng bymekaarkom en na die wetgewer betoog om memorandums aan die premier, sakeforum en die kamer van mynwese te oorhandig. Mpumalanga: Nelspruit: Betogers sal om 09:00 by die Nelspruit-skouterrein bymekaarkom voor hulle na die kantoor van die provinsiale regering sal beweeg om ŉ memorandum aan die premier te oorhandig. Emalahleni (Witbank): Betogers sal om 09:00 by Lynville-stadion bymekaarkom en dan na Eskom-park beweeg om ŉ memorandum te oorhandig. Noord-Kaap: Betogers sal by die Kemo-hostel in Kimberley bymekaarkom voor hulle na die premier se kantoor in die JB Sauer-gebou sal beweeg om ŉ memorandum te oorhandig. Vrystaat: Betogers sal by die Batho-gemeenskapsaal in Bloemfontein bymekaarkom van waar hulle na die kantoor van die provinsiale regering in die Lebogang-gebou sal beweeg om ‘n memorandum aan die premier te oorhandig.